SL Uradni list Evropske unije C 206/6

Končno poročilo pooblaščenca za zaslišanje v zadevi COMP/M.3216 – Oracle/PeopleSoft

(v skladu s členom 15 Sklepa Komisije 2001/462/ES, ESPJ z dne 23. maja 2001 o mandatu pooblaščenca za zaslišanje v nekaterih postopkih o konkurenci – UL L 162, 19.6.2001, str. 21)

(2005/C 206/07)

14. oktobra 2003 je Komisija prejela priglasitev predlagane koncentracije v skladu s členom 4 Uredbe Sveta (EGS) št. 4064/89, kakor je bila spremenjena z Uredbo (ES) št. 1310/97 („Uredba o združitvah“), s katero podjetje Oracle Corporation United States („Oracle“) z javno ponudbo pridobi izključno kontrolo nad podjetjem PeopleSoft Inc. United States („PeopleSoft“) v smislu člena 3(1)(b) Uredbe o združitvah.

17. novembra 2003 se je Komisija odločila uvesti postopek v tej zadevi v skladu s členom 6(1)(c) Uredbe o združitvah in členom 57 Sporazuma EGP.

6. januarja 2004 je bil postopek začasno ustavljen, ko Oracle ni predložil podatkov, zahtevanih s formalno odločbo Komisije, v roku, določenem v tej odločbi. Po prejetju podatkov se je postopek ponovno začel 12. februarja 2004.

Med obsežno preiskavo Komisije je Oracle na podlagi kodeksa Komisije o najboljši praksi za izvedbo postopkov nadzora koncentracij ES zahteval številne dokumente. Oracle ni prejel vseh zahtevanih dokumentov. Vendar pa si je zelo prizadevalo zagotoviti, da so mu bili na voljo najpomembnejši dokumenti, vključno zlasti nezaupne predložitve, ki jih je dal PeopleSoft.

Obvestilo o nasprotovanju je bilo podjetju Oracle poslano 12. marca 2004. Na zahtevo je bilo odobreno podaljšanje roka za odgovor do 29. marca 2004.

Podjetje Oracle je dostop do spisa dobilo s CD-ROM-om 12. marca 2004.

Zaupni podatki o ponudbah in sklenjenih poslih so bili izbrisani iż odgovorov konkurentov, podjetje Oracle je namesto tega dobilo podatke v nezaupnem formatu v obliki razpredelnice. Podatki s strani strank o ponudbi so bili dani v Word dokumentu v obliki analize odgovorov strank, skupaj z razpredelnico s podatki, zbranimi iż odgovorov, in sicer v nezaupni obliki.

Ekonomisti podjetja Oracle so lahko v zanje pripravljenem prostoru preverili informacije iz ponudbe podjetja PeopleSoft, ki so bile uporabljene za regresijsko analizo, predloženo Komisiji. To je bilo mogoče zaradi sporazuma o zaupnosti, ki so ga podpisali ekonomisti podjetja Oracle v dogovoru s podjetjem PeopleSoft. 22. marca 2004 je bil ekonomistom podjetja Oracle poleg tega dan dostop do bolj natančnih podatkov o ponudbi, dobljenih iz odgovorov konkurentov in strank. Imena konkurentov in strank pa niso bila razkrita.

Po mnenju podjetja Oracle ti ukrepi niso bili zadostni za zagotovitev ustrezne ravni dostopa. Zlasti je podjetje Oracle želelo preveriti pravilnost številk iz razpredelnic ter tudi to, da njegovi ekonomisti analizirajo podatke podjetja PeopleSoft in drugih tržnih udeležencev, ki bi bili po mnenju podjetja Oracle koristni za njegovo obrambo. V tej zahtevi je podjetje Oracle posebej zahtevalo dostop do imen konkurentov in strank, ki so dali odgovore.

Moje mnenje takrat je bilo, da je bil podjetju Oracle zagotovljen zadosten dostop, na podlagi katerega je lahko uresničil svojo pravico do obrambe v tisti fazi postopka.

Potem ko je bil dostop do nadaljnjih informacij preprečen, je podjetje Oracle svoje stališče o tem podrobno predstavilo v svojem odgovoru na obvestilo o nasprotovanju. To bi zahtevalo obrazložen odgovor.

Ker pa so ugovori Komisije na predlagano koncentracijo sedaj umaknjeni, vprašanje dostopa do spisa v tej zadevi ni več aktualno. Treba je tudi navesti, da se je po prejemu odgovora na obvestilo o nasprotovanju in ustnem zaslišanju dejanska podlaga preiskave Komisije in ocene konkurenčnosti razširila z dodatnimi podatki, ki jih je predložilo podjetje Oracle kot odgovor na zahtevo Komisije po podatkih, in tudi z informacijami, ki so bile dane na voljo med sodnim postopkom v ZDA.

Podjetje PeopleSoft je kot udeležena stranka prejelo nezaupno različico obvestila o nasprotovanju v skladu z drugim odstavkom člena 13(3) Uredbe 447/98 (uredba o izvajanju). Nekateri dodatni dokumenti, ki jih je predložilo podjetje Oracle med postopkom, so bili prav tako razkriti takoj, ko so bile na voljo nezaupne različice. Na zahtevo je podjetje PeopleSoft prejelo tudi nezaupno različico odgovora podjetja Oracle na obvestilo o nasprotovanju, vendar šele 3. maja 2004.

Ustno zaslišanje je bilo 30. marca in 1. aprila 2004. Poleg podjetij Oracle in PeopleSoft so se postopka lahko udeležili SAP, ING Europe in SSA Global kot zainteresirane tretje stranke. Tem strankam je skupina, ki ji je bila zaupana obravnava te zadeve, zagotovila nezaupno različico obvestila o nasprotovanju.

13. aprila 2004 je Komisija drugič začasno ustavila postopek v tej zadevi, potem ko podjetje Oracle ni spoštovalo roka za predložitev informacij, zahtevanih v formalni odločbi Komisije. Ta zahteva je bila postavljena, da bi se razširil obseg dejanskih informacij, na podlagi katerih bi lahko Komisija izvedla oceno konkurenčnosti. Na zahtevo je bila podjetju PeopleSoft dana kopija odločbe Komisije, poslane podjetju Oracle. Postopek se je ponovno začel 7. oktobra po prejemu informacij, ki jih je zahtevala Komisija.

Na podlagi nadaljnje analize, temelječe na vseh zbranih dokazih, je GD za konkurenco sklenil, da ugovorov, navedenih v obvestilu o nasprotovanju, ni mogoče podpreti.

Ob upoštevanju zgoraj navedenega menim, da je bila pravica do zaslišanja vseh udeležencev v tem postopku spoštovana.